በአዲስ አበባ የከተማ ግብርናን ለማስፋፋት የሚያስችል ዕቅድ ተዘጋጀ
– በአዲስ አበባ ከተማ የግብርና ሥራን ለማስፋፋት የሚያስችል ዕቅድ መዘጋጀቱን የአዲስ አበባ ከተማ አስተዳደር የንግድና ኢንዱስትሪ ልማት ቢሮ አስታወቀ። በቢሮው የከተማ ግብርና የሥራ ሂደት መሪ አቶ አለማየሁ ታዬ ለዋልታ እንደገለጹት ዕቅዱ በከተማው በሚገኙ አሥሩም ክፍለ ከተሞች የከተማ ግብርና ሥራን ለማስፋፋት የሚያስችል ነው። ዕቅዱ በሚቀጥሉት ስድስት ወራት ውስጥ ተግባራዊ እንደሚደረግ የገለጹት አቶ አለማየሁ በአሥሩም ክፍለ ከተሞች ከሚገኙ 116 ወረዳዎች የተውጣጡ 11 ሺ ሰዎችን በግብርና ሥራው ላይ ለማሳተፍ ታቅዷል ብለዋል።ዕቅዱን ለማሳካት በከተማው ለሚገኙ ከ9መቶ በላይ የጤና ኤክስቴንሽን ሠራተኞችና ለ442 ፈፃሚ አካላትም የአሰልጣኞች ሥልጠና መሰጠቱን አቶ አለማየሁ ገልጸዋል።ባለፉት ስድስት ወራት ከ24 ሺ በላይ በከተማ ግብርና ለተሠማሩ ዜጎች የምክርና የግብአት አቅርቦት መሠጠቱን የጠቆሙት አቶ አለማየሁ በአትክልትና ፍራፍሬ፤ በሰብል ልማትና በእንስሳት እርባታ አንደተሠማሩ አያይዘው ገልጸዋል።የአዲስ አበባ ከተማ ግብርና ዘርፍን ለማሳደግ በተደረገው ጥረት በ2005 ዓም የከተማ ግብርና ፖሊሲና ስትራቴጂ በአዲስ አበባ ከተማ ካቢኔ እንዲፀድቅ መደረጉን ዋልታ ኢንፎርሜሽን ማዕከል ዘግቧል ።  